Blieskastelin sijainti Saarpfalzin piirikunnassa. Pienemmässä kuvassa piirikunnan sijainti Saarlandin osavaltiossa.
**Blieskastel** on kaupunki Saarpfalzin piirikunnassa Saarlandin osavaltiossa Lounais-Saksassa. Blieskastel tunnetaan edustavasta barokkiarkkitehtuuristaan.

Maantiede
---------

Blieskastel sijaitsee Saarlandin kaakkoisosassa ja rajoittuu etelässä Ranskaan. Linnuntie-etäisyys Saarbrückenistä on noin 20 kilometriä itään ja Homburgista noin 10 kilometriä lounaaseen. Saarin 100-kilometrinen sivujoki Blies virtaa Blieskastelin halki. Kaupunki on Bliesgaun biosfäärialueen keskellä.

Blieskastel koostuu keskustasta (Blieskastel-Mitte) ja neljästätoista kaupunginosasta, joista useimmat olivat itsenäisiä maalaiskuntia ennen vuosien 1973 ja 1974 kuntaliitoksia. Osa niistä sijaitsee aivan keskustan kupeessa kaupungin koillisosassa, osa taas etäämpänä. Kaupungin pinta-alasta noin neljännes on metsää ja runsaasti yli puolet on maatalousmaata.

Historia
--------

Schlosskirche
Vuonna 1237 sammui Blieskastelin kreivillinen suku, joka oli asuttanut paikallista linnaa, Burg Blieskastelia. Sen jälkeen vallanpitäjät vaihtuivat toisinaan tiuhaankin. Paikkakunnasta tuli osa Trierin vaaliruhtinaskuntaa 1337. Ritari Franz von Sickingen (1481–1523) joukkoineen tuhosi Blieskastelin linnan 1522. Saarbrückenin kreivit saivat jalansijaa alueella 1550-luvulla. Seuraavalla vuosisadalla kolmikymmenvuotisen sodan yhteydessä Blieskastel autioitui.

Ikivanha, Moselin seudulta kotoisin ollut von der Leyenin aatelissuku oli vaikuttanut Blieskastelissa jo keskiajalla, mutta varsinaisesti suku otti paikkakunnan haltuunsa noin 1660, jolloin perustettiin Amt Blieskastel, joka oli osa Trierin vaaliruhtinaskuntaa. Leyenit rakennuttivat 1661–1676 vanhan, tuhotun linnoituksen paikalle uuden linnan. Leyenin kreivien johdolla Blieskastel eli uutta kukoistuskauttaan 1700-luvulla, jolloin suku siirsi pääpaikkansa sinne Koblenzista. Dalbergin aatelissuvusta Leyenin sukuun naitu kreivitär Marianne von der Leyen (1745–1804) kehitti Blieskastelin elinkeinoelämää, kulttuuri- ja opetusaloja sekä kohensi kaupunkikuvaa. Ranskan vallankumouksen aallot veivät kreivittären mennessään 1793 ja Leyenin suvun valtakausi päättyi. Vuonna 1816 Blieskastel päätyi Baijerin kuningaskuntaan.

Ensimmäisen maailmansodan jälkeen Blieskastel kuului Saarin alueeseen, joka oli Ranskan hallinnassa. Toisen maailmansodan jälkeen 1950-luvulla kaupunki liitettiin kansanäänestyksen jälkeen muun Saarlandin mukana uuteen Liittotasavaltaan. Alschbach ja Lautzkirchen oli liitetty Blieskasteliin 1937, ja 1970-luvulla kaupunkiin liitettiin peräti neljätoista kuntaa.

Blieskastelin, eli Blies-joen rannalla sijaitsevan linnan, kirjoitusasu on muuttunut vuosisatojen varrella. Varhaisin paikkakuntaan viittaava asiakirjamaininta on vuodelta 1098. Blieskastelin perustamiseen liittyvät tapahtumat ovat jääneet hämärän peittoon.

Barokki hallitsee Blieskastelin vanhankaupungin arkkitehtonista ilmettä. Vanhakaupunki muodostaa tyylillisesti eheän kokonaisuuden, jota kutsutaan termillä Ensemble Alt-Blieskastel. Kokonaisuuteen kuuluu muun muassa alun perin lastenkodiksi rakennettu raatihuone 1770-luvulta ja kirkko Schlosskirche, jossa myöhäisbarokkiin on yhdistetty uusklassisia teemoja.

Talous ja liikenne
------------------

Blieskastelin talouden runkona ovat vähittäiskauppa, pienteollisuus ja huipputeknologian yritykset.

Blieskastelin keskustan pohjoispuolitse kulkee rataosuus Landau–Rohrbach. Liikennepaikkoja on kaksi: Lautzkirchen ja Bierbach. Jälkimmäinen sijaitsee noin 2,6 ratakilometriä edellisestä koilliseen. Moottoritie BAB 6 kulkee Blieskastelin pohjoispuolitse ja BAB 8 itäpuolitse. Bundesstraße 423 kulkee Blieskastelin keskustan kautta, ja risteää kummankin moottoritien kanssa. BAB 6 on osa moottoritieyhteyttä Pariisi–Praha. Saarbrückenin lentoasema sijaitsee Blieskastelin länsipuolella.

Lähteet ja viitteet
-------------------

1. ↑  Fläche, Bevölkerung in den Gemeinden am 31.12.2019 nach Geschlecht, Einwohner je km2 und Anteil an der Gesamtbevölkerung (Basis Zensus 2011) *Saarland.de*. Statistisches Amt Saarland. Viitattu 29.5.2020.
2. ↑  Die barocke Altstadt *Blieskastel.de*. Stadt Blieskastel. Viitattu 30.5.2020.
3. ↑  Entfernung von Blieskastel, Deutschland nach\_ *Entfernungsrechnerkm.com*. Viitattu 29.5.2020.
4. ↑  Geschichte *Blieskastel.de*. Stadt Blieskastel. Viitattu 29.5.2020.
5. ↑  Wirtschaft & Gewerbe *Blieskastel.de*. Stadt Blieskastel.  Arkistoitu 7.6.2020. Viitattu 30.5.2020.

Aiheesta muualla
----------------

* Blieskastel, Saarland, Saksa — Sunrise, Sunset and Daylength

CommonsCommons
Wikimedia Commonsissa on kuvia tai muita tiedostoja aiheesta **Blieskastel**.
Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: de:Blieskastel 

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki

 |
|  |
| Maantieteelliset | 
* MusicBrainz area

 |

 |